作者:顧夐
標題:浣溪沙
內容:春色迷人恨正賒，可堪蕩子不還家，細風輕露著梨花。簾外有情雙燕揚，檻前無力綠楊斜，小屏狂夢極天涯。紅藕香寒翠渚平，月籠虛閣夜蛩清，塞鴻驚夢兩牽情。寶帳玉爐殘麝冷，羅衣金縷暗塵生，小窗孤燭淚縱橫。荷芰風輕簾幕香，繡衣鸂鶒泳回塘，小屏閑掩舊瀟湘。恨入空幃鸞影獨，淚凝雙臉渚蓮光，薄情年少悔思量。惆悵經年別謝娘，月窗花院好風光，此時相望最情傷。青鳥不來傳錦字，瑤姬何處鎖蘭房，忍教魂夢兩茫茫。庭菊飄黃玉露濃，冷莎偎砌隱鳴蛩，何期良夜得相逢。背帳風搖紅蠟滴，惹香暖夢繡衾重，覺來枕上怯晨鐘。雲澹風高葉亂飛，小庭寒雨綠苔微，深閨人靜掩屏帷。粉黛暗愁金帶枕，鴛鴦空繞畫羅衣，那堪孤負不思歸。雁響遙天玉漏清，小紗窗外月朧明，翠幃金鴨炷香平。何處不歸音信斷，良宵空使夢魂驚，簟涼枕冷不勝情。露白蟾明又到秋，佳期幽會兩悠悠，夢牽情役幾時休。記得泥人微斂黛，無言斜倚小書樓。暗思前事不勝愁。